Ina memoria da la Scuntrada a Savognin

Avant paucas emnas è cumparì in cudesch che blers avevan spetgà cun desideri, il cudesch da la "Scuntrada". I sa tracta d'ina sort d'album che cuntegna var 320 fotografias nair/alv cun texts curts da 37 differents auturs e participants. Las fotografias èn per gronda part vegnidas fatgas da l'autur dal cudesch, d'Andreas Joos, il qual segna cun Maria Cadruvi er gist sco editur. Omadus èn conuschents per avair publitgà divers cudeschs bibliofils rumantschs en lur chasa editura Octopus.
Las fotografias ed ils texts en differents linguatgs ed idioms dattan in maletg cumplessiv da quai ch'è succedì l'emna da la Scuntrada. Las legendas mancan, ma aposta sco ils editurs dian, per che mintga possessur dal cudesch possia sez far notizias. Uschia è l'expressiun da las illustraziuns er pli intensiva. Tgi che ha fatg part da la scuntrada sa mo smirvegliar, con bain che l'entir eveniment cun tut las acziuns, gea schizunt cun l'atmosfera dinamica è tschiffà en questa publicaziun. Ins crai da sentir l'entusiassem ed er il spiert da famiglia che regiva. Vairamain ina regurdientscha che mintga Rumantsch ed ami da la Rumantschia stuess avair en sia biblioteca. (Da retrair da la Lia Rumantscha, Via Plessur 47, 7000 Cuira)

[Pagina rumantscha]